
ZAKONA O REGULIRANIM PROFESIJAMA I PRIZNAVANJU INOZEMNIH STRUČNIH KVALIFIKACIJA

Zagreb, rujan 2026.

I.
USTAVNA OSNOVA ZA DONOŠENJE ZAKONA

Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske).

II.
OCJENA STANJA, OSNOVNA PITANJA KOJA SE UREĐUJU PREDLOŽENIM ZAKONOM, TE POSLJEDICE KOJE ĆE DONOŠENJEM ZAKONA PROISTEĆI

Zakon o reguliranim profesijama i priznavanju inozemnih stručnih kvalifikacija (u daljnjem tekstu: Zakon) donesen je na sjednici Hrvatskoga sabora održanoj 10. srpnja 2015. godine te je objavljen u Narodnim novinama broj 82/15.

Navedenim Zakonom uređuju se minimalni uvjeti osposobljavanja u Republici Hrvatskoj za pristup i obavljanje profesija doktora medicine, doktora medicine specijalista, doktora dentalne medicine, doktora dentalne medicine specijalista, medicinskih sestara odgovornih za djelatnost opće njege, primalja, magistara farmacije, doktora veterinarske medicine i arhitekata. Nadalje, Zakonom se uređuje sustav priznavanja inozemnih stručnih kvalifikacija za obavljanje reguliranih profesija u Republici Hrvatskoj, uključujući ostvarivanje prava na poslovni nastan te slobodu pružanja usluga na privremenoj i povremenoj osnovi. Također se propisuju postupci priznavanja stručnih kvalifikacija stečenih u inozemstvu, priznavanje kvalifikacija na temelju zajedničkih kompetencijskih standarda te uspostava i funkcioniranje Europske profesionalne kartice.

Od donošenja Zakona provedeno je više njegovih izmjena i dopuna, i to 2019., 2020., 2023. i 2025. godine, prvenstveno radi usklađivanja s pravnom stečevinom Europske unije. Navedene izmjene odnosile su se na provedbu:

·  Direktive 2013/55/EU Europskog parlamenta i Vijeća od 20. studenoga 2013. o izmjeni Direktive 2005/36/EZ o priznavanju stručnih kvalifikacija i Uredbe (EU) br. 1024/2012 o administrativnoj suradnji putem Informacijskog sustava unutarnjeg tržišta (Uredba IMI), 
· Direktive (EU) 2018/958 Europskog parlamenta i Vijeća od 28. lipnja 2018. o ispitivanju proporcionalnosti prije donošenja novih propisa kojima se reguliraju profesije te ž

· Direktive (EU) 2024/505 Europskog parlamenta i Vijeća od 7. veljače 2024. o izmjeni Direktive 2005/36/EZ u pogledu priznavanja stručnih kvalifikacija medicinskih sestara za opću zdravstvenu njegu osposobljenih u Rumunjskoj.

U okviru daljnje modernizacije sustava priznavanja stručnih kvalifikacija u Europskoj uniji donesene su dvije delegirane direktive kojima se, u skladu s najnovijim znanstvenim i tehnološkim dostignućima, ažuriraju minimalni uvjeti osposobljavanja za određene sektorske profesije. Riječ je o Delegiranoj direktivi Komisije (EU) 2024/782 od 4. ožujka 2024. o izmjeni Direktive 2005/36/EZ u vezi s minimalnim uvjetima osposobljavanja za profesije medicinske sestre za opću zdravstvenu njegu, doktora dentalne medicine i farmaceuta te Delegiranoj direktivi Komisije (EU) 2025/1223 od 10. travnja 2025. o izmjeni iste Direktive 2005/36/EZ u vezi s minimalnim uvjetima osposobljavanja za profesiju veterinara.

Navedene delegirane direktive donesene su na temelju ovlasti Europske komisije za prilagodbu pojedinih elemenata zakonodavnog okvira razvoju znanosti, tehnologije i stručne prakse. Njihov je cilj osigurati da minimalni uvjeti obrazovanja i osposobljavanja za navedene profesije odgovaraju suvremenim zahtjevima struke te potrebama zdravstvenih i veterinarskih sustava država članica. Pritom se ne radi isključivo o tehničkom usklađivanju postojećih propisa, već o odgovoru na stvarne promjene u području zdravstva, veterine i obrazovanja, temeljenom na opsežnim stručnim analizama i konzultacijama s relevantnim dionicima.

Sektorske profesije predstavljaju skupinu reguliranih profesija za koje su na razini Europske unije usklađeni minimalni uvjeti obrazovanja i osposobljavanja te za koje se primjenjuje sustav automatskog priznavanja stručnih kvalifikacija među državama članicama. Riječ je o profesijama od posebnog javnog interesa koje imaju značajan utjecaj na zaštitu zdravlja ljudi, dobrobit životinja i sigurnost korisnika usluga. Usklađivanjem obrazovnih standarda na razini Europske unije osigurava se visoka razina kvalitete stručnih kompetencija, pravna sigurnost te mobilnost stručnjaka unutar jedinstvenog europskog tržišta rada.

Iako su minimalni uvjeti osposobljavanja za profesije medicinske sestre za opću zdravstvenu njegu, doktora dentalne medicine, farmaceuta i veterinara propisani Direktivom 2005/36/EZ već djelomično ažurirani 2013. godine, sadržaji obrazovnih programa i pripadajući skupovi znanja i vještina tijekom duljeg razdoblja nisu značajnije mijenjani.

Europska komisija stoga je, na temelju prijedloga nacionalnih tijela i stručnih organizacija, utvrdila potrebu njihove modernizacije zbog promjena koje su u navedenim profesijama nastale uslijed znanstvenog i tehnološkog napretka. Korištenjem delegiranih ovlasti pokrenut je postupak ažuriranja minimalnih uvjeta osposobljavanja radi osiguravanja njihove relevantnosti, suvremenosti i usklađenosti u svim državama članicama Europske unije.

Radi usklađivanja s delegiranim direktivama potrebno je izmijeniti odredbe članaka 29., 32., 36. i 41. važećeg Zakona kojima se uređuju minimalni uvjeti osposobljavanja odnosno sadržaji obrazovnih programa i pripadajuće kompetencije za doktore dentalne medicine, magistre farmacije, medicinske sestre odgovorne za djelatnost opće njege te doktore veterinarske medicine. 

S obzirom na ubrzani razvoj zdravstvenih i veterinarskih djelatnosti te sve izraženiju digitalizaciju stručne prakse, ažuriranjem minimalnih uvjeta osposobljavanja osigurava se da budući stručnjaci steknu kompetencije koje odgovaraju aktualnim potrebama tržišta rada, zdravstvenih sustava i zaštite javnog interesa. Time se omogućuje uključivanje najnovijih znanstvenih spoznaja, tehnoloških inovacija i interdisciplinarnih vještina u obrazovne programe, čime se povećava kvaliteta stručnog rada i sigurnost korisnika usluga.

Također, osigurava se nesmetano ostvarivanje prava na slobodno kretanje stručnjaka unutar Europske unije, budući da ažurirani i međusobno usklađeni obrazovni standardi omogućuju automatsko priznavanje stručnih kvalifikacija bez potrebe za dodatnim postupcima priznavanja. Na taj se način potiče mobilnost radne snage, jača integracija unutarnjeg tržišta te osigurava visoka razina kvalitete zdravstvenih i veterinarskih usluga na području Europske unije.

Predložene izmjene stoga predstavljaju važan korak u daljnjoj modernizaciji sustava reguliranih profesija. Njima se osigurava usklađenost obrazovnih sustava država članica s razvojem znanosti, tehnologije i stručne prakse, uz istovremeno očuvanje visokih standarda zaštite zdravlja ljudi, dobrobiti životinja i sigurnosti krajnjih korisnika usluga. 
III.
OCJENA SREDSTAVA POTREBNIH ZA PROVOĐENJE ZAKONA

Za provođenje ovoga Zakona nije potrebno osigurati dodatna sredstva u državnom proračunu Republike Hrvatske.

PRIJEDLOG ZAKONA O IZMJENAMA ZAKONA O

REGULIRANIM PROFESIJAMA I PRIZNAVANJU INOZEMNIH STRUČNIH KVALIFIKACIJA

Članak 1.

U Zakonu o reguliranim profesijama i priznavanju inozemnih stručnih kvalifikacija (Narodne novine, br. 82/15, 70/19, 47/20, 123/23 i 126/25), članak 2. mijenja se i glasi:

„Ovim Zakonom u hrvatsko zakonodavstvo preuzimaju se sljedeće direktive Europske unije:

– Direktiva 2005/36/EZ Europskog parlamenta i Vijeća od 7. rujna 2005. o priznavanju stručnih kvalifikacija (Tekst značajan za EGP) (SL L 255, 30. 9. 2005.) kako je zadnje izmijenjena i dopunjena Direktivom (EU) 2024/505 Europskog parlamenta i Vijeća od 7. veljače 2024. o izmjeni Direktive 2005/36/EZ u pogledu priznavanja stručnih kvalifikacija medicinskih sestara za opću zdravstvenu njegu osposobljenih u Rumunjskoj (SL L, 2024/505, 12. 2. 2024.)

– Direktiva (EU) 2018/958 Europskog parlamenta i Vijeća od 28. lipnja 2018. o ispitivanju proporcionalnosti prije donošenja novih propisa kojima se reguliraju profesije (SL L 173, 9. 7. 2018.)

- Delegirana direktiva Komisije (EU) 2024/782 od 4. ožujka 2024. o izmjeni Direktive 2005/36/EZ Europskog parlamenta i Vijeća u vezi s minimalnim uvjetima osposobljavanja za profesije medicinske sestre za opću zdravstvenu njegu, doktora dentalne medicine i farmaceuta (SL L 2024/782, 31. 5. 2024.)  i

- Delegirana direktiva Komisije (EU) 2025/1223 od 10. travnja 2025. o izmjeni Direktive 2005/36/EZ Europskog parlamenta i Vijeća u vezi s minimalnim uvjetima osposobljavanja za profesiju veterinara (SL L 2025/1223, 20. 6. 2025.).“.
Članak 2.

U članku 29. stavak 1. mijenja se i glasi:

„(1) Sveučilišni studijski program za doktore dentalne medicine sadržava najmanje sljedeće predmete:

a) osnovne predmete: kemija, fizika, biologija, genetika i regenerativna medicina
b) medicinsko-biološke predmete i opće medicinske predmete: anatomija, embriologija, histologija uključujući citologiju, fiziologija, biokemija (ili fiziološka kemija), patološka anatomija, opća patologija, farmakologija, mikrobiologija, higijena, preventivna medicina i javno dentalno zdravlje, radiologija, fizikalna i rehabilitacijska medicina, opća kirurgija, opća medicina uključujući pedijatriju, otorinolaringologija, dermatovenerologija, opća psihologija – psihopatologija – neuropatologija, anesteziologija, imunologija i

c) predmete izravno povezane s dentalnom medicinom: stomatološka protetika, dentalni materijali i oprema, konzervativna dentalna medicina, preventivna dentalna medicina, anesteziologija i sedacija, specijalna kirurgija, specijalna patologija, klinička praksa, pedodoncija, ortodoncija, parodontologija, dentalna radiologija, dentalna okluzija i funkcija čeljusti, upravljanje praksom, profesionalnost, etika i zakonodavstvo, socijalni aspekti prakse u dentalnoj medicini, gerontostomatologija, dentalna implantologija, međustrukovna suradnička skrb, digitalna tehnologija u dentalnoj medicini.“.
Stavci 3. i 4. mijenjaju se i glase:

„(3) Osposobljavanjem za doktora dentalne medicine stječu se sljedeće kompetencije:

a) odgovarajuće poznavanje znanosti na kojima se temelji dentalna medicina i dobro razumijevanje znanstvenih metoda, uključujući načela mjerenja bioloških funkcija, ocjenjivanje znanstveno utvrđenih činjenica i analizu podataka

b) odgovarajuće poznavanje građe, fiziologije i ponašanja zdrave i bolesne osobe, kao i utjecaja prirodnog i društvenog okruženja na zdravstveno stanje čovjeka u mjeri u kojoj ti čimbenici utječu na dentalnu medicinu

c) odgovarajuće poznavanje građe i funkcije zubi, usne šupljine, čeljusti i povezanih tkiva, kako zdravih tako i bolesnih i njihova odnosa s općim zdravstvenim stanjem i fizičkom i socijalnom dobrobiti pacijenta

d) odgovarajuće poznavanje kliničkih disciplina i metoda koje daje doktorima dentalne medicine jasnu sliku o anomalijama, ozljedama i bolestima zubi, usne šupljine, čeljusti i povezanih tkiva, i o preventivi, dijagnostici i terapeutskoj dentalnoj medicini

e) odgovarajuće kliničko iskustvo pod primjerenim nadzorom i
f) odgovarajuće poznavanje digitalne dentalne medicine i dobro razumijevanje njezine uporabe i sigurne primjene u praksi.
(4) Doktor dentalne medicine kvalificiran je za djelatnosti koje uključuju prevenciju, dijagnostiku i liječenje anomalija i bolesti zubi, usne šupljine, čeljusti i povezanih tkiva.“.
Članak 3.

U članku 32. stavak 1. mijenja se i glasi:

„(1) Sveučilišni studijski program farmacije iz članka 31. ovoga Zakona sadržava najmanje sljedeće predmete: biologiju biljaka i životinja, fiziku, opću i anorgansku kemiju, organsku kemiju, analitičku kemiju, farmaceutsku kemiju uključujući analizu lijekova, opću i primijenjenu biokemiju (medicinska), anatomiju, fiziologiju, patologiju i patofiziologiju, medicinsku terminologiju, mikrobiologiju, farmakologiju i farmakoterapiju, farmaceutsku tehnologiju, biofarmaceutsku tehnologiju, toksikologiju, farmakognoziju, zakonodavstvo i, profesionalnu etiku, genetiku i farmakogenomiku, imunologiju, kliničku farmaciju, ljekarničku skrb, socijalnu farmaciju, javno zdravlje, uključujući epidemiologiju, ljekarničku praksu, farmakoekonomiku.“.
Stavak 3. mijenja se i glasi:

„(3) Osposobljavanjem za magistra farmacije stječu se sljedeće kompetencije:

a) odgovarajuće poznavanje lijekova i tvari koje se koriste u proizvodnji lijekova

b) odgovarajuće poznavanje farmaceutske tehnologije i fizikalne, kemijske, biološke i mikrobiološke kontrole lijekova

c) dovoljno poznavanje metabolizma i učinaka lijekova i djelovanja toksičnih tvari te upotreba lijekova

d) odgovarajuće znanje za procjenu znanstvenih podataka u vezi s lijekovima, kako bi se na temelju ovoga znanja mogli dostaviti odgovarajući podaci 

e) poznavanje propisa kojima se regulira ljekarnička djelatnost
f) odgovarajuće poznavanje kliničke farmacije i ljekarničke skrbi, kao i vještine njihove praktične primjene

g) odgovarajuće znanje i vještine u području javnog zdravlja i njegova utjecaja na promicanje zdravlja i upravljanje bolestima

h)  odgovarajuće znanje i vještine u području interdisciplinarne i multidisciplinarne suradnje, međustrukovne prakse i komunikacije i
i) odgovarajuće poznavanje informacijske tehnologije i digitalne tehnologije te vještine o njezinoj praktičnoj primjeni.“.
Članak 4.

U članku 36. stavak 1. mijenja se i glasi:
„(1) Obrazovni program za medicinske sestre odgovorne za djelatnost opće njege iz članka 35. ovoga Zakona sadržava sljedeće:

a) teorijsko obrazovanje koje se sastoji od:
1. sestrinske skrbi: priroda, etika i opća načela zdravlja i zdravstvene njege, uključujući teorije sestrinstva usmjerene na osobu, načela zdravstvene njege u odnosu na: opću i specijalističku medicinu, opću i specijalističku kirurgiju, skrb o djeci i pedijatriju, skrb o rodiljama, mentalno zdravlje i psihijatriju, skrb o starijima i gerijatriju, praktična zdravstvena njega temeljena na dokazima i istraživanjima
2. općih zdravstvenih predmeta: anatomija i fiziologija, patologija, bakteriologija, virologija i parazitologija, biofizika, biokemija i radiologija, dijetetika, higijena (preventivna medicina, zdravstveno obrazovanje), farmakologija 

3. društvenih predmeta: sociologija, psihologija, načela administracije i upravljanja, načela poučavanja, socijalno i zdravstveno zakonodavstvo, pravni aspekti sestrinske skrbi, 

4. znanost i tehnologija: e-zdravstvo  i

b) kliničko obrazovanje koje se sastoji od:

1. zdravstvene njege u odnosu na: opću i specijalističku medicinu, opću i specijalističku kirurgiju, skrb o djeci i pedijatriju, skrb o rodiljama, mentalno zdravlje i psihijatriju, skrb o starijima i gerijatriju, zdravstvenu njegu u zajednici, pristup usmjeren na osobu 
2. znanost i tehnologija: e-zdravstvo.“.
Stavak 3. mijenja se i glasi:

„(3) Osposobljavanjem za medicinske sestre odgovorne za djelatnost opće njege stječu se sljedeće kompetencije:

a) sveobuhvatno poznavanje znanosti na kojima se temelji sestrinstvo opće njege, uključujući i dovoljno razumijevanje građe, fizioloških funkcija i ponašanja zdravih i bolesnih osoba, kao i odnosa između zdravstvenog stanja čovjeka te njegova fizičkog i socijalnog okruženja

b) poznavanje prirode i etike profesije te općih načela zdravlja i sestrinstva

c) odgovarajuće kliničko iskustvo obrazovne vrijednosti, stjecano pod nadzorom nastavnika zdravstvene njege u suradnji s drugim kvalificiranim medicinskim sestrama, gdje su broj kvalificiranih zdravstvenih radnika i oprema odgovarajući zdravstvenoj njezi pacijenata

d) sposobnost sudjelovanja u praktičnom obrazovanju zdravstvenog osoblja i sposobnost u radu s njima i rada sa zdravstvenim radnicima i suradnicima koji rade u zdravstvenoj djelatnosti
e) sposobnost pružanja individualizirane zdravstvene njege i jačanja uloge pacijenata, obitelji pacijenata i drugih relevantnih osoba u pogledu skrbi o sebi i vođenja zdravog načina života, uključujući očuvanje i unaprjeđenje mentalnoga zdravlja
f) sposobnost razvoja učinkovitog pristupa upravljanja i vještina donošenja odluka

g) poznavanje tehnoloških inovacija povezanih sa zdravstvenom skrbi i metodama zdravstvene njege.“.
Članak 5.

U članku 41. stavak 3. mijenja se i glasi:

„(3) Osposobljavanjem za doktora veterinarske medicine stječu se sljedeće kompetencije:

a) poznavanje znanosti na kojima se temelje djelatnosti doktora veterinarske medicine i propisa Europske unije koji se odnose na te djelatnosti

b) primjereno poznavanje građe organizma, funkcija, ponašanja i fizioloških potreba životinja te kompetencije potrebne za njihov uzgoj, hranidbu, dobrobit, reprodukciju i higijenu općenito

c) kliničke, epidemiološke i analitičke kompetencije potrebne za prevenciju, dijagnostiku i liječenje bolesti životinja, procjenu i smanjivanje bola, sigurno obavljanje aseptičnih operacija, sedaciju, anesteziju i eutanaziju, bilo pojedinačno bilo u skupinama, uključujući posebno poznavanje bolesti prenosivih na ljude

d) primjerene kompetencije za preventivnu medicinu, uključujući one koje se odnose na biosigurnost, upite i certificiranje

e) primjereno poznavanje higijene i tehnologije za proizvodnju, preradu i stavljanje na tržište hrane za životinje ili hrane životinjskog podrijetla namijenjene prehrani ljudi, uključujući  kompetencije potrebne za razumijevanje i objašnjavanje dobre prakse u tom području 

f) kompetencije potrebne za odgovornu i razumnu upotrebu veterinarskih lijekova radi liječenja životinja te jamčenja sigurnosti prehrambenog lanca i zaštite okoliša
g) odgovarajuće znanje i razumijevanje koncepta „Jedno zdravlje”, uključujući kompetencije za njegovu primjenu i integraciju u veterinarsko javno zdravlje

h) poznavanje organizacije i upravljanja povezanog s veterinarskim poslovanjem, uključujući upravljanje praksom i ekonomiju povezanu sa zdravljem životinja, odgovarajuće  kompetencije u području međuljudske i međustrukovne interakcije, komunikacije, timskog rada i multidisciplinarne suradnje i
i) odgovarajuće znanje o upravljanju podacima, informacijskoj tehnologiji i digitalnim tehnologijama te kompetencije potrebne za njegovu praktičnu primjenu u veterini.“. 
PRIJELAZNA I ZAVRŠNA ODREDBA

Članak 6.

Postupci priznavanja inozemnih stručnih kvalifikacija započeti prije stupanja na snagu ovoga Zakona dovršit će se prema odredbama Zakona o reguliranim profesijama i priznavanju inozemnih stručnih kvalifikacija (Narodne novine, broj 82/15, 70/19, 47/20, 123/23 i 126/25).

Članak 7.

Ovaj Zakon stupa na snagu osmoga dana od dana objave u „Narodnim novinama“.

OBRAZLOŽENJE

Uz članak 1.

Utvrđuje se da je Zakon usklađen s pravnom stečevinom Europske unije te se navode direktive koje se ovim Zakonom prenose u pravni poredak Republike Hrvatske.

Uz članak 2.

Ovim člankom mijenja se članak 29. važećeg Zakona radi usklađivanja sadržaja sveučilišnog studijskog programa dentalne medicine i kompetencija koje se stječu osposobljavanjem za doktora dentalne medicine sa suvremenim razvojem dentalne medicine, tehnološkim napretkom i standardima obrazovanja zdravstvenih profesija u Europskoj uniji.

Izmjenom stavka 1. preciznije se utvrđuju obvezna područja i predmeti koje mora sadržavati sveučilišni studijski program dentalne medicine. Program se dopunjuje sadržajima koji između ostalog uključuju genetiku i regenerativnu medicinu, javno dentalno zdravlje, gerontostomatologiju, dentalnu implantologiju, te primjenu digitalnih tehnologija u dentalnoj medicini.

Izmjenom stavka 3. dodatno se razrađuju kompetencije koje stječe doktor dentalne medicine, osobito u području kliničkih disciplina i metoda, stjecanja odgovarajućeg kliničkog iskustva pod stručnim nadzorom te poznavanja i sigurne primjene digitalne stomatologije u svakodnevnoj praksi.

Izmjenom stavka 4. preciznije se definira stručna osposobljenost doktora dentalne medicine za obavljanje djelatnosti koje obuhvaćaju prevenciju, dijagnostiku i liječenje anomalija i bolesti zubi, usne šupljine, čeljusti i povezanih tkiva.

Uz članak 3.

Ovim člankom mijenja se članak 32. važećeg Zakona radi usklađivanja sadržaja sveučilišnog studijskog programa farmacije i kompetencija koje se stječu osposobljavanjem za magistra farmacije sa suvremenim razvojem farmaceutske struke, potrebama zdravstvenog sustava i standardima Europske unije.
Izmjenom stavka 1. preciznije se određuju obvezna područja i predmeti koje mora sadržavati sveučilišni studijski program farmacije, uključujući kliničku farmaciju, ljekarničku skrb, socijalnu farmaciju, javno zdravlje, farmakoekonomiku, genetiku i farmakogenomiku te druga područja važna za suvremeno obavljanje ljekarničke djelatnosti. 
Izmjenom stavka 3. detaljnije se propisuju kompetencije koje stječe magistar farmacije, a koje obuhvaćaju poznavanje lijekova i njihovih učinaka, farmaceutske tehnologije, kontrole kvalitete lijekova, kliničke farmacije i ljekarničke skrbi, regulatornog okvira za obavljanje ljekarničke djelatnosti, procjenu znanstvenih podataka o lijekovima, kao i poznavanje i primjenu informacijskih i digitalnih tehnologija u farmaceutskoj praksi. 

Uz članak 4.
Ovim člankom mijenja se članak 36. važećeg Zakona te se propisuju dodatne kompetencije i ishodi obrazovanja medicinskih sestara odgovornih za djelatnost opće zdravstvene njege. Propisuje se da obrazovni programi trebaju omogućiti razvoj kompetencija za pružanje individualizirane zdravstvene njege usmjerene na potrebe pacijenta, osnaživanje pacijenata i članova njihovih obitelji za aktivno sudjelovanje u skrbi o vlastitom zdravlju i promicanju zdravih životnih navika. Također se propisuje da obrazovni programi obuhvaćaju sadržaje usmjerene na razvoj upravljačkih i organizacijskih kompetencija, uključujući vještine  donošenja odluka, kao i stjecanje znanja o tehnološkim inovacijama i suvremenim metodama zdravstvene njege. Ovime se kompetencije medicinskih sestara odgovornih za djelatnost opće zdravstvene njege usklađuju sa suvremenim zahtjevima zdravstvenog sustava, razvojem zdravstvene profesije i standardima obrazovanja zdravstvenih radnika u Europskoj uniji.
Uz članak 5.

Ovim člankom mijenja se članak 41. stavak 3. važećeg Zakona kojim se propisuju kompetencije doktora veterinarske medicine. Navedene kompetencije obuhvaćaju temeljna znanja iz veterinarskih znanosti, zdravlja i dobrobiti životinja, prevencije, dijagnostike i liječenja bolesti životinja, veterinarskog javnog zdravstva, sigurnosti hrane i zaštite okoliša. Nadalje, uvode se kompetencije vezane uz koncept „Jedno zdravlje”, organizaciju i upravljanje veterinarskim poslovanjem, te upravljanje podacima i primjenu informacijskih i digitalnih tehnologija u veterini. Predloženim izmjenama osigurava se da stečene kompetencije odgovaraju suvremenim zahtjevima veterinarske struke te standardima obrazovanja doktora veterinarske medicine na razini Europske unije. 
Uz članak 6.

Propisuje se prijelazna odredba kojom se uređuje pitanje primjene mjerodavnog materijalnog prava u postupcima koji su u tijeku. 

Uz članak 7.

Propisuje se stupanje na snagu Zakona.
TEKST ODREDBI VAŽEĆEG ZAKONA KOJE SE MIJENJAJU

Članak 2.

Ovim Zakonom u hrvatsko zakonodavstvo preuzimaju se sljedeće direktive Europske unije:

– Direktiva 2005/36/EZ Europskog parlamenta i Vijeća od 7. rujna 2005. o priznavanju stručnih kvalifikacija (Tekst značajan za EGP) (SL L 255, 30. 9. 2005.) kako je zadnje izmijenjena i dopunjena Direktivom (EU) 2024/505 Europskog parlamenta i Vijeća od 7. veljače 2024. o izmjeni Direktive 2005/36/EZ u pogledu priznavanja stručnih kvalifikacija medicinskih sestara za opću zdravstvenu njegu osposobljenih u Rumunjskoj (SL L, 2024/505, 12. 2. 2024.)

– Direktiva (EU) 2018/958 Europskog parlamenta i Vijeća od 28. lipnja 2018. o ispitivanju proporcionalnosti prije donošenja novih propisa kojima se reguliraju profesije (SL L 173, 9. 7. 2018.).

Članak 29.

(1) Sveučilišni studijski program za doktore dentalne medicine sadržava najmanje sljedeće predmete:

a) osnovne predmete: kemija, fizika i biologija

b) medicinsko-biološke predmete i opće medicinske predmete: anatomija, embriologija, histologija uključujući citologiju, fiziologija, biokemija (ili fiziološka kemija), patološka anatomija, opća patologija, farmakologija, mikrobiologija, higijena, preventivna medicina i epidemiologija, radiologija, fizioterapija, opća kirurgija, opća medicina uključujući pedijatriju, otorinolaringologija, dermatovenerologija, opća psihologija – psihopatologija – neuropatologija i anesteziologija i

c) predmete izravno povezane s dentalnom medicinom: protetika, dentalni materijali i oprema, konzervativna dentalna medicina, preventivna dentalna medicina, anesteziologija i sedacija, specijalna kirurgija, specijalna patologija, klinička praksa, pedodoncija, ortodoncija, parodontologija, radiologija u dentalnoj medicini, dentalna okluzija i funkcija čeljusti, strukovno organiziranje, etika i zakonodavstvo, socijalni aspekti prakse u dentalnoj medicini.

(2) Jedan ili više predmeta iz stavka 1. ovoga članka mogu se poučavati kao dio drugih disciplina ili u vezi s njima.

(3) Osposobljavanjem za doktora dentalne medicine stječu se sljedeće kompetencije:

a) odgovarajuće poznavanje znanosti na kojima se temelji dentalna medicina i dobro razumijevanje znanstvenih metoda, uključujući i načela bioloških funkcija i ocjenjivanja znanstveno utvrđenih činjenica i analizu podataka

b) odgovarajuće poznavanje građe, fiziologije i ponašanja zdrave i bolesne osobe, kao i utjecaja prirodnog i društvenog okruženja na zdravstveno stanje čovjeka u mjeri u kojoj ti čimbenici utječu na dentalnu medicinu

c) dovoljno razumijevanje građe, funkcija zubi, usne šupljine, čeljusti i povezanih tkiva, kako zdravih tako i bolesnih i njihova odnosa s općim zdravstvenim stanjem i fizičkom i socijalnom dobrobiti pacijenta

d) odgovarajuće poznavanje kliničkih disciplina i metoda koje daje doktorima dentalne medicine jasnu sliku o anomalijama, ozljedama i bolestima zubi, usne šupljine, čeljusti i povezanih tkiva, o preventivi, dijagnostici i terapeutskoj dentalnoj medicini i

e) odgovarajuće iskustvo pod primjerenim nadzorom.

(4) Doktor dentalne medicine kvalificiran je za djelatnosti koje uključuju prevenciju, dijagnostiku i liječenje anomalija i bolesti zubi, usne šupljine i povezanih tkiva.
Članak 32.

(1) Sveučilišni studijski program farmacije iz članka 31. ovoga Zakona sadržava najmanje sljedeće predmete: biologiju biljaka i životinja, fiziku, opću i anorgansku kemiju, organsku kemiju, analitičku kemiju, farmaceutsku kemiju uključujući analizu medicinskih proizvoda, opću i primijenjenu biokemiju (medicinska), anatomiju i fiziologiju, medicinsku terminologiju, mikrobiologiju, farmakologiju i farmakoterapiju, farmaceutsku tehnologiju, toksikologiju, farmakognoziju, zakonodavstvo i, gdje je primjereno, profesionalnu etiku.

(2) Uravnoteženost između teorijske i praktične nastave daje svakom predmetu iz stavka 1. ovoga članka dovoljan teorijski značaj da bi se održala sveučilišna razina obrazovanja.

(3) Osposobljavanjem za magistra farmacije stječu se sljedeće kompetencije:

a) odgovarajuće poznavanje lijekova i tvari koje se koriste u proizvodnji lijekova

b) odgovarajuće poznavanje farmaceutske tehnologije i fizikalne, kemijske, biološke i mikrobiološke kontrole lijekova

c) dovoljno poznavanje metabolizma i učinaka lijekova i djelovanja toksičnih tvari te upotreba lijekova

d) odgovarajuće znanje za procjenu znanstvenih podataka u vezi s lijekovima, kako bi se na temelju ovoga znanja mogli dostaviti odgovarajući podaci i

e) poznavanje propisa kojima se regulira ljekarnička djelatnost.

(4) Magistar farmacije koji ima završeno osposobljavanje iz članka 31. ovoga Zakona obavlja sljedeće poslove, za koje se mogu propisati i dodatni zahtjevi, odnosno stručno iskustvo:

a) priprema farmaceutskog oblika lijeka

b) izrada i kontrola lijeka

c) kontrola lijekova u laboratorijima za kontrolu lijekova

d) skladištenje, čuvanje i distribucija lijekova na veliko

e) nabava, priprema, kontrola, skladištenje, distribucija i izdavanje djelotvornih, kvalitetnih i sigurnih lijekova u javnim ljekarnama, odnosno ljekarničkim ustanovama

f) priprema, kontrola, skladištenje i izdavanje djelotvornih, kvalitetnih i sigurnih lijekova u bolničkoj ljekarni

g) pružanje informacija i savjeta o lijekovima i o njihovoj primjerenoj uporabi

h) izvještavanje nadležnih tijela o neželjenim učincima lijekova i farmaceutskih proizvoda

i) individualna podrška pacijentu prilikom samoliječenja i

j) doprinos lokalnim i nacionalnim promocijama javnog zdravlja.
Članak 36.

(1) Obrazovni program za medicinske sestre odgovorne za djelatnost opće njege iz članka 35. ovoga Zakona sadržava sljedeće:

a) teorijsko obrazovanje koje se sastoji od:

1. zdravstvene skrbi: priroda i etika struke, opća načela zdravlja i njege, načela njege u odnosu na: opću i specijalističku medicinu, opću i specijalističku kirurgiju, skrb o djeci i pedijatriju, skrb o rodiljama, mentalno zdravlje i psihijatriju, skrb o starijima i gerijatriju
2. osnovnih predmeta: anatomija i fiziologija, patologija, bakteriologija, virologija i parazitologija, biofizika, biokemija i radiologija, dijetetika, higijena (preventivna medicina, zdravstveno obrazovanje), farmakologija i

3. društvenih predmeta: sociologija, psihologija, načela administracije, načela poučavanja, socijalno i zdravstveno zakonodavstvo, pravni aspekti skrbi i

b) kliničko obrazovanje koje se sastoji od zdravstvene njege u odnosu na: opću i specijalističku medicinu; opću i specijalističku kirurgiju; skrb o djeci i pedijatriju; skrb o rodiljama; mentalno zdravlje i psihijatriju; skrb o starijima i gerijatriju; njegu u kući.
(2) Jedan ili više predmeta iz stavka 1. ovoga članka mogu se poučavati kao dio drugih disciplina ili u vezi s njima. Teorijsko obrazovanje vrednuje se i koordinira s kliničkim obrazovanjem tako da se znanja navedena u programu iz stavka 1. ovoga članka mogu usvojiti na odgovarajući način. Obrazovna ustanova, odnosno visoko učilište koje provodi osposobljavanje za medicinske sestre odgovorne za djelatnost opće njege odgovorno je za usklađivanje teorijskog i kliničkog osposobljavanja tijekom cijelog obrazovnog, odnosno studijskog programa.
(3) Osposobljavanjem za medicinske sestre odgovorne za djelatnost opće njege stječu se sljedeće kompetencije:

a) sveobuhvatno poznavanje znanosti na kojima se temelji sestrinstvo opće njege, uključujući i dovoljno razumijevanje građe, fizioloških funkcija i ponašanja zdravih i bolesnih osoba, kao i odnosa između zdravstvenog stanja čovjeka te njegova fizičkog i socijalnog okruženja

b) poznavanje prirode i etike profesije te općih načela zdravlja i sestrinstva

c) odgovarajuće kliničko iskustvo obrazovne vrijednosti, stjecano pod nadzorom nastavnika zdravstvene njege u suradnji s drugim kvalificiranim medicinskim sestrama, gdje su broj kvalificiranih zdravstvenih radnika i oprema odgovarajući zdravstvenoj njezi pacijenata

d) sposobnost sudjelovanja u praktičnom obrazovanju zdravstvenih radnika i sposobnost u radu s njima i

e) sposobnost u radu i učinkovita komunikacija s ostalim stručnjacima koji rade u zdravstvenoj djelatnosti.

(4) Osposobljavanjem za medicinske sestre odgovorne za djelatnost opće njege, završetkom sveučilišta, visokog učilišta ili strukovne škole, medicinska sestra mora biti osposobljena primijeniti sljedeće kompetencije:

a) sposobnost samostalnog postavljanja dijagnoze potrebne zdravstvene njege, koristeći se važećim teorijskim i kliničkim znanjem i planiranjem, organiziranje i pružanje zdravstvene njege za vrijeme liječenja pacijenata na temelju stečenih kompetencija u skladu sa stavkom 3. točkama a), b) i c) ovoga članka radi poboljšanja stručnog rada

b) sposobnost učinkovitog timskog rada s drugim sudionicima u zdravstvu, uključujući sudjelovanje u stručnom usavršavanju radnika na temelju stečenih kompetencija u skladu sa stavkom 3. točkama d) i e) ovoga članka

c) sposobnost usmjeravanja pojedinaca, obitelji i skupina prema zdravom načinu života i skrbi o sebi na temelju stečenih kompetencija u skladu sa stavkom 3. točkama a) i b) ovoga članka

d) sposobnost samostalnog pokretanja neodgodivih mjera za spašavanje života te provođenja mjera u kriznim i opasnim situacijama

e) sposobnost samostalnog davanja savjeta, uputa i podrške osobama kojima je potrebna skrb i njihovim bližnjima

f) sposobnost samostalnog osiguravanja kvalitete i evaluacije zdravstvene njege

g) sposobnost sveobuhvatne stručne komunikacije i suradnje sa stručnjacima drugih profesija u zdravstvenoj djelatnosti i

h) sposobnost analize kvalitete njege radi poboljšanja vlastite stručne prakse kao medicinske sestre opće njege.
Članak 41.

(1) Pristup osposobljavanju za doktora veterinarske medicine podliježe posjedovanju javne isprave koja omogućuje upis na odgovarajuće studije na sveučilište ili ustanove visokog obrazovanja kojima se priznaje istovjetni stupanj u svrhu takvog studija u Republici Hrvatskoj ili u drugoj državi članici.

(2) Osposobljavanje za doktora veterinarske medicine obuhvaća ukupno najmanje pet godina redovnog teorijskog i praktičnog studija, koje može biti iskazano u odgovarajućim ECTS bodovima, na sveučilištu ili visokom učilištu koje pruža osposobljavanje za koje je priznat istovjetan stupanj ili koje je pod nadzorom sveučilišta, a koje obuhvaća najmanje program studija naveden u točki 5.4.1. Priloga V. Direktive.

(3) Osposobljavanjem za doktora veterinarske medicine stječu se sljedeće kompetencije:

a) primjereno poznavanje znanosti na kojoj se temelje djelatnosti doktora veterinarske medicine i propisa Europske unije koji se odnose na te djelatnosti

b) primjereno poznavanje građe organizma, ponašanja i fizioloških potreba životinja te kompetencije potrebne za njihov uzgoj, hranidbu, dobrobit, reprodukciju i higijenu općenito

c) kliničke, epidemiološke i analitičke kompetencije potrebne za prevenciju, dijagnostiku i liječenje bolesti životinja, uključujući anesteziju, aseptične operacije i bezbolnu smrt, bilo pojedinačno bilo u skupinama, uključujući posebno poznavanje bolesti prenosivih na ljude

d) primjerene kompetencije za preventivnu medicinu, uključujući one koje se odnose na upite i certificiranje

e) primjereno poznavanje higijene i tehnologije za proizvodnju, izradu i stavljanje na tržište hrane za životinje ili hrane životinjskog porijekla, namijenjene prehrani ljudi, uključujući kompetencije potrebne za razumijevanje i objašnjavanje dobre prakse u tom području i

f) primjerene kompetencije potrebne za odgovornu i razumnu upotrebu veterinarskih lijekova radi liječenja životinja te osiguravanja sigurnosti prehrambenog lanca i zaštite okoliša.

(4) Nositelju stručne kvalifikacije koji je stekao stručnu kvalifikaciju za doktora veterinarske medicine u Republici Hrvatskoj i čije je osposobljavanje započelo prije referentnog datuma iz točke 5.4.2. Priloga V. Direktive, kada je to potrebno u svrhu pristupa profesiji u drugim državama članicama, izdat će se potvrda o ispunjavanju minimalnih uvjeta osposobljavanja za doktore veterinarske medicine.

(5) Potvrdu o ispunjavanju minimalnih uvjeta osposobljavanja iz stavka 4. ovoga članka izdaje nadležna obrazovna ustanova koja je izdala dokaz o stručnoj kvalifikaciji doktora veterinarske medicine.

